R. Kaliňák, podpredseda vlády a minister vnútra SR: (2009-10-22):
Ale to nemalo byť, samozrejme, pán poslanec, neslušné, no tak povedali ste tri roky. V roku 2008 to previedli, znamená, že v roku 2005 vtedajšia vláda taký záujem nemala a táto vláda ten záujem mala, aby sme vyšli v ústrety Žilinskej univerzite. A to sú čisté fakty a počty bez toho, aby som to doplnil, no o to ľahšie sa to malo stať v čase, kedy ste primátorovali. K otázke odborného školstva a dôvody, pre ktoré sa menili jednotlivé štruktúry študujúcich na univerzite, na to treba, samozrejme, spovedať velenie ozbrojených síl. Ak dneska pristúpili k tomuto režimu, mali na to zrejme buď dôvod, ktorý neumožňuje alebo neskvalitňoval ten priebeh výučby, možno sa časom k tomu niekto vráti. Ja by som si veľmi nedovolil spochybňovať rozhodnutia Generálneho štábu ozbrojených síl predovšetkým preto, že som v nich nie taký odborník. Rozumiem ale dvom faktom. Nemyslím si, že vysoká škola je kvalitnejšia vtedy, keď má väčší počet študentov. Myslím si, že kvalitní vyučujúci sú vtedy, keď sú dobre zaplatení a keď majú priestor na výskum a na to, čomu sa chcú venovať. A vysoká škola pôsobiaca v Liptovskom Mikuláši je, samozrejme, aj rozpočtovaná zo zdrojov ministerstva obrany pravdepodobne a podobne, ako je rozpočtovaná Policajná akadémia v rámci rozpočtovej kapitoly ministerstva vnútra. Preto umožňujeme predovšetkým týmto spôsobom zvyšovať priestor na uplatňovanie si zvýšenia kvalifikácie alebo vedeckého bádania jednotlivých učiteľov, čiže to, myslím si, že má asi najväčší vplyv. My na rozdiel od Vojenskej akadémie v Liptovskom Mikuláši umožňujeme civilné štúdiá aj pre civilistov, ale práve v špecifických odboroch bezpečnostnej ochrany. Čiže u nás, samozrejme, Policajný zbor je aj nevojenský, i keď vojensky organizovaný zbor a teda to nejako možné je. Asi by to chcelo možno štúdiu, čo to prinesie samotnej vysokej škole. Ale po mojej poslednej návšteve ešte ako predsedu výboru pre obranu a bezpečnosť na tejto akadémii som vnímal veľmi pozitívne spoluprácu s NATO a samostatné časti, kde vlastne sa školia odborníci NATO a v súvislosti a s prepojením na výcvikové možnosti Slovenskej republiky si myslím, že tu by som videl najväčší rozvoj, že by som sa možno orientoval, keďže nás je menej, myslím tých tabuľkových počtov ozbrojených síl, aj na zahraničných študentov. Dá sa povedať, tu som v tej poznámke neporozumel, ste hovorili, že kedysi bola profesionálna. No, dnes je profesionálna. Kedysi bola klasická povinná služba a nie som si úplne istý, že aj v tom čase, len podľa mňa z pohľadu počtu dôstojníkov ich bolo možno, tých vojakov z povolania bolo niekoľko desaťtisíc, čiže rozhodne viac ako dnes. Ale možno by stálo dať za pomer, to je tá otázka, ktorú môžete položiť ministrovi obrany aj nabudúce, tak pomer cena – výkon. To znamená, koľko to stojí z pohľadu, aké výsledky dosahujú učitelia. Ale mnohí odborníci vyškolení na tejto škole dnes sú poprednými manažérmi, keď odišli po skončení svojich zmluvných záväzkov k ozbrojeným silám do civilu. Viacerých z nich som mal možnosť spoznať a bezpochyby sú to špičkoví odborníci vo svojom odbore práve pre úzku špecializáciu, ktorá sa či už v telekomunikáciách alebo v iných odboroch na tejto škole študuje. Takže je to asi na dobrú štúdiu, čo by vlastne znamenali civilní študenti, či aj technická prekážka rôznych vecí tam nebude. Takže asi by som iba špekuloval ďalej, pán poslanec, keby som sa snažil dať nejakú pravdivú odpoveď na toto. Ďakujem pekne.